Spanne deel louere in toernooi | Netwerk24
Spanne deel louere in toernooi
Vlakkiekrieket het Sondag (27 September) 'n skitterende uitklopkriekettoernooi gehou.
Dit was die eerste keer ná die staat van inperking dat spanne weer amptelik kon kragte meet.
"Sewe klubs was betrokke en as gevolg van 'n onbesliste uitslag kon daar nie 'n wenner aangekondig word nie, maar dit het nie spanne verhoed om hul beste te lewer nie," sê Japie Visser van die Breedevallei-gemeenskapskrieketvereniging.
Pro-Eagles het voor 'n volgepakte Edengarden in Roodewal in 'n derby-eindstryd teen Clovers meegeding. Swak lig het egter 'n stokkie voor 'n wenner gesteek en die louere is gedeel.
"Clovers moes in sy opmars na die eindstryd eers met Black Leopards afreken voordat hy in die halfeindronde met Quickies kon afreken."
Pro-Eagles het op sy pad 'n herlewing beleef en eers met Hartwig Lions en toe daarna met Orchard United afgereken.
In die eindstryd het Eagles 'n teiken van 86 aan Clovers in sy toegelate 15 boulbeurte gestel. Voor Clovers egter die teiken kon jaag, is die wedstryd deur die skeidsregters gestop.
Die spanne het hul opregte dank aan die vereniging se bestuur uitgespreek oor die goeie gees waarin die toernooi plaasgevind het. .Enigiemand wat graag 'n skenking aan die klubs wil maak, kan Uwie Swarts by 064 122 3457 bel.